ชาวฮังการี ที่รวยสุดในโลก จากการสร้างระบบเทรด
ในยุคที่ยังไม่มีคอมพิวเตอร์ การส่งคำสั่งซื้อขายหุ้นหรือหลักทรัพย์ จะใช้ระบบที่เรียกว่า “Open Outcry” โดยเหล่าโบรกเกอร์รวมถึงเทรดเดอร์ส่งคำสั่งซื้อขาย ไปยืนเบียดรวมกันที่ห้องค้าในตลาดหลักทรัพย์ เพื่อตะโกนและทำสัญญาณมือส่งคำสั่งซื้อและขาย จนกระทั่งคุณ “Thomas Peterffy” ได้ริเริ่มนำโปรแกรมคอมพิวเตอร์ไปใช้ในห้องค้า และต่อมาได้เจรจากับทางตลาดหลักทรัพย์ของสหรัฐอเมริกา ให้หันมาใช้ระบบคอมพิวเตอร์แทน ซึ่งนี่คือจุดเริ่มต้นของการส่งคำสั่งซื้อขายแบบออนไลน์ที่เราใช้กันอยู่ในปัจจุบัน Thomas Peterffy กลายมาเป็นผู้มีบทบาทสำคัญต่อระบบซื้อขายหลักทรัพย์ดิจิทัล  แถมปัจจุบันยังกลายมาเป็นผู้ที่ร่ำรวยที่สุดในรัฐฟลอริดา แล้วเขาคนนี้ มีเรื่องราวน่าสนใจอย่างไร ? ลงทุนแมนจะเล่าให้ฟัง
28 มิ.ย. 2564

ชาวฮังการี ที่รวยสุดในโลก จากการสร้างระบบเทรด /โดย ลงทุนแมน
ในยุคที่ยังไม่มีคอมพิวเตอร์ การส่งคำสั่งซื้อขายหุ้นหรือหลักทรัพย์
จะใช้ระบบที่เรียกว่า “Open Outcry” โดยเหล่าโบรกเกอร์รวมถึงเทรดเดอร์ส่งคำสั่งซื้อขาย ไปยืนเบียดรวมกันที่ห้องค้าในตลาดหลักทรัพย์ เพื่อตะโกนและทำสัญญาณมือส่งคำสั่งซื้อและขาย
จนกระทั่งคุณ “Thomas Peterffy” ได้ริเริ่มนำโปรแกรมคอมพิวเตอร์ไปใช้ในห้องค้า
และต่อมาได้เจรจากับทางตลาดหลักทรัพย์ของสหรัฐอเมริกา ให้หันมาใช้ระบบคอมพิวเตอร์แทน
ซึ่งนี่คือจุดเริ่มต้นของการส่งคำสั่งซื้อขายแบบออนไลน์ที่เราใช้กันอยู่ในปัจจุบัน
Thomas Peterffy กลายมาเป็นผู้มีบทบาทสำคัญต่อระบบซื้อขายหลักทรัพย์ดิจิทัล 
แถมปัจจุบันยังกลายมาเป็นผู้ที่ร่ำรวยที่สุดในรัฐฟลอริดา
แล้วเขาคนนี้ มีเรื่องราวน่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Thomas Peterffy เกิดที่เมืองบูดาเปสต์ ประเทศฮังการี ในปี 1944
เมื่ออายุได้ 12 ปี พ่อของเขาตัดสินใจอพยพไปที่สหรัฐอเมริกา 
หลังจากการปฏิวัติฮังการีที่เริ่มขึ้นในปี 1956 ล้มเหลว 
แต่พ่อของเขากลับไม่ได้พาคุณ Peterffy ไปด้วย
จนมาถึงปี 1965 คุณ Peterffy ในวัย 21 ปี ตัดสินใจเลิกเรียนวิศวกรรมศาสตร์กลางคัน
เพื่ออพยพไปที่นครนิวยอร์ก ประเทศสหรัฐอเมริกา ที่ซึ่งพ่อของเขาอาศัยอยู่กับภรรยาคนใหม่
นอกจากจะไม่รู้ภาษาอังกฤษแล้ว คุณ Peterffy ก็ยังไม่มีเงินติดตัว
ซ้ำร้ายพ่อของเขายังปฏิเสธที่จะให้มาพักอาศัยด้วย เนื่องจากมีห้องไม่เพียงพอ
จึงได้ให้เงินที่คิดเป็นมูลค่าปัจจุบันราว 26,000 บาท ให้ลูกชายใช้สำหรับเริ่มต้นชีวิตใหม่ที่นี่
คุณ Peterffy จึงเริ่มหางานทำ โดยได้รับความช่วยเหลือจากกลุ่มผู้อพยพชาวฮังการีในนิวยอร์ก
ซึ่งเขาเองก็คงไม่คาดคิดมาก่อนว่า งาน 3 แห่งหลังจากนี้ จะเปลี่ยนชะตาชีวิตเขาไปอย่างสิ้นเชิง
งานแรกของเขาคือช่างเขียนแบบในบริษัทก่อสร้างและออกแบบทางหลวง
แต่มีอยู่วันหนึ่ง ทางบริษัทได้ซื้อเครื่องคอมพิวเตอร์มาเพื่อให้พนักงานใช้
ซึ่งคอมพิวเตอร์ถือว่าเป็นเรื่องใหม่มากในสมัยนั้น เลยยังไม่มีใครรู้ว่าต้องใช้งานอย่างไร
คุณ Peterffy จึงอาสาเขียนโปรแกรมให้ และได้ผันตัวมาเป็นนักเขียนโปรแกรมคอมพิวเตอร์ของบริษัท
นี่คือจุดเริ่มต้นที่ทำให้เขาตระหนักถึงความทรงพลังของซอฟต์แวร์คอมพิวเตอร์
งานที่สอง คุณ Peterffy ย้ายไปที่บริษัทที่ปรึกษาขนาดเล็กแห่งหนึ่ง โดยเขามีหน้าที่รับเขียนโปรแกรมคอมพิวเตอร์ ให้กับเหล่าบริษัทนายหน้าซื้อขายหลักทรัพย์ หรือโบรกเกอร์ใน Wall Street
โปรแกรมเหล่านั้น ส่วนมากจะเป็นการจัดการตารางข้อมูลเชิงสถิติเกี่ยวกับการลงทุน 
ให้สามารถจัดเรียงและเลือกใช้ข้อมูลได้ง่าย อย่างเช่น ข้อมูล P/E และ Book Value
นี่คือจุดเริ่มต้นที่ทำให้เขาได้เรียนรู้และคลุกคลีกับวงการการลงทุน
งานที่สาม เป็นงานในบริษัทเทรดดิงสินค้าโภคภัณฑ์จำพวกโลหะ ซึ่งคุณ Peterffy มีหน้าที่เขียนโปรแกรมเพื่อคำนวณราคาที่เหมาะสมของตราสาร Options
นี่คือจุดเริ่มต้นที่ทำให้เขาเรียนรู้การเทรด Options และมีโมเดลคำนวณราคาเหมาะสมที่คิดค้นขึ้นเอง
จนกระทั่งในปี 1977 หลังจากสั่งสมประสบการณ์จากการทำงานมา 12 ปี
และเริ่มมีเงินเก็บ คุณ Peterffy จึงตัดสินใจเป็นนักลงทุนแบบเต็มตัว
จากความคุ้นเคยใน Options และมีโปรแกรมคำนวณราคาเหมาะสมที่คิดค้นขึ้นเอง
คุณ Peterffy จึงต่อยอดด้วยการเป็นนักเก็งกำไร จากส่วนต่างราคาเสนอซื้อและเสนอขายของ Options หุ้น หรือที่เรียกว่า Market Maker
แต่ในยุคที่ตลาดหลักทรัพย์ยังไม่มีระบบคอมพิวเตอร์ คุณ Peterffy จึงใช้เงินเกือบ 1 ใน 5 ของเงินเก็บ เพื่อให้ได้สิทธิ์เข้าไปอยู่ในห้องค้าของ American Stock Exchange หรือ AMEX เพื่อที่จะติดตามความเคลื่อนไหวของราคาและส่งคำสั่งซื้อขายได้โดยตรง
หนึ่งปีถัดมา คุณ Peterffy เริ่มมีลูกทีมมาช่วยเทรด และตั้งเป็นบริษัทที่ชื่อ T.P. & Co. ก่อนจะเปลี่ยนมาเป็น Timber Hill Inc. ในปี 1982
ตลอดเส้นทางการลงทุน คุณ Peterffy ได้เป็นผู้ผลักดันให้ตลาดหลักทรัพย์ หันมาใช้ระบบซื้อขายอัตโนมัติด้วยคอมพิวเตอร์มาโดยตลอด
ปี 1979 เขาเป็นคนแรกที่นำเอกสารราคาเหมาะสมของ Options เข้าไปใช้ในห้องค้าที่ AMEX ซึ่งเป็นข้อมูลราคาที่มาจากการคำนวณโดยโมเดลส่วนตัวของเขา
ปี 1983 เขาเป็นคนแรกที่นำอุปกรณ์คอมพิวเตอร์มือถือเข้าไปใช้ในห้องค้า ซึ่งเป็นอุปกรณ์ที่คล้ายไอแพดในปัจจุบัน โดยเขาได้พัฒนาซอฟต์แวร์เพื่อให้อุปกรณ์นั้น สามารถคำนวณราคาเหมาะสมของ Options ได้ทันที รวมถึงใช้ตั้งคำสั่งซื้อขายได้
แม้ว่าช่วงแรก AMEX จะไม่ยอมให้ใช้ระบบคอมพิวเตอร์ แต่สุดท้ายคุณ Peterffy ก็โน้มน้าวจนสำเร็จ
และคอมพิวเตอร์มือถือเหล่านี้ก็ได้ถูกพัฒนา จนกลายเป็นอุปกรณ์ประจำตัว ของผู้ที่อยู่ในห้องค้าของตลาดหลักทรัพย์ในสหรัฐอเมริกา มาจนถึงปัจจุบัน
ปี 1985 เขาได้นำระบบเทรดดิงด้วยคอมพิวเตอร์ของเขาไปเสนอให้ New York Stock Exchange ใช้ และก็ได้รับการอนุมัติ
ปี 1987 เขาเป็นคนแรกที่สร้างระบบส่งคำสั่งซื้อขายอัตโนมัติด้วยอัลกอริทึม ซึ่งเชื่อมต่อกับข้อมูลจากตลาด Nasdaq ซึ่งแม้ตอนแรกทาง Nasdaq จะไม่อนุญาต แต่สุดท้ายก็ยอมใช้ระบบเทรดอัตโนมัตินี้
จากการพัฒนาซอฟต์แวร์การซื้อขายหลักทรัพย์มาอย่างต่อเนื่อง 
ในปี 1993 คุณ Peterffy ได้ก่อตั้งโบรกเกอร์อิเล็กทรอนิกส์ที่ชื่อว่า “Interactive Brokers”
เพื่อเป็นแพลตฟอร์มให้นักลงทุนทั่วไปซื้อขายหลักทรัพย์ทางออนไลน์
ซึ่งเป็นรูปแบบที่เราคุ้นเคยกันดีในปัจจุบัน
Interactive Brokers ถือได้ว่าเป็นโบรกเกอร์ออนไลน์ 100% และเป็นผู้บุกเบิกโบรกเกอร์ที่คิดค่าธรรมเนียมในราคาประหยัด เรียกว่า Discount Broker เจ้าแรก ๆ ในสหรัฐอเมริกา
ซึ่งได้รับความนิยมสูงมาจนถึงในปัจจุบัน
เพราะนอกจากค่าธรรมเนียมที่ต่ำแล้ว Interactive Brokers ยังใช้งานง่าย และมีบริการที่ถือว่าครอบคลุมไปจนถึงข้อมูลเชิงลึก
การตั้งคำสั่งซื้อขายก็มีให้เลือกอย่างละเอียด แทบจะตอบโจทย์ทุกความต้องการของนักลงทุน
นอกจากนี้ Interactive Brokers ยังครอบคลุมผลิตภัณฑ์ทางการเงินแทบจะทุกชนิด และครอบคลุมตลาดหลักทรัพย์ในหลายประเทศนอกเหนือจากสหรัฐอเมริกา
และก็ไม่ได้เป็นที่นิยมเฉพาะในสหรัฐอเมริกา เพราะ Interactive Brokers เป็นโบรกเกอร์ที่นักลงทุนต่างชาติเปิดบัญชีได้ไม่ยาก จึงได้รับความนิยมสูงในหมู่นักลงทุนต่างชาติด้วย อย่างที่คนไทยที่ลงทุนในหุ้นต่างประเทศน่าจะคุ้นเคยเป็นอย่างดี
ปัจจุบัน ข้อมูลจาก Bloomberg จัดอันดับให้ Interactive Brokers เป็นโบรกเกอร์อิเล็กทรอนิกส์ที่ใหญ่ที่สุดในโลก ที่มีรายได้เฉลี่ยจากมูลค่าซื้อขายรายวันสูงที่สุด
ซึ่งเป็นโบรกเกอร์ออนไลน์ที่มีมูลค่าตลาดกว่า 8.4 แสนล้านบาท
จากบทบาทที่สำคัญในการพัฒนาแพลตฟอร์มซื้อขายหลักทรัพย์ดิจิทัลของคุณ Peterffy
ก็ได้ทำให้เงิน 26,000 บาทที่ได้รับจากพ่อของเขาในวันนั้น 
กลายมาเป็นทรัพย์สินมูลค่ากว่า 6.8 แสนล้านบาทในปัจจุบัน
และมันก็ทำให้คุณ Peterffy เป็นผู้ที่ร่ำรวยที่สุดในรัฐฟลอริดา และเป็นชาวฮังการีที่รวยที่สุดในโลก นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-